CELEX: 32019R1882
Language: el
Date: 2019-11-08 00:00:00
Title: Εκτελεστικός κανονισμός (ΕΕ) 2019/1882 της Επιτροπής της 8ης Νοεμβρίου 2019 για την προκήρυξη διαγωνισμών για το ποσό της ενίσχυσης για ιδιωτική αποθεματοποίηση ελαιολάδου

11.11.2019   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 290/12
               
            
         ΕΚΤΕΛΕΣΤΙΚΟΣ ΚΑΝΟΝΙΣΜΟΣ (ΕΕ) 2019/1882 ΤΗΣ ΕΠΙΤΡΟΠΗΣ
         της 8ης Νοεμβρίου 2019
         για την προκήρυξη διαγωνισμών για το ποσό της ενίσχυσης για ιδιωτική αποθεματοποίηση ελαιολάδου
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) αριθ. 1308/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, για τη θέσπιση κοινής οργάνωσης των αγορών γεωργικών προϊόντων και την κατάργηση των κανονισμών (ΕΟΚ) αριθ. 922/72, (ΕΟΚ) αριθ. 234/79, (ΕΚ) αριθ. 1037/2001 και (ΕΚ) αριθ. 1234/2007 του Συμβουλίου (1), και ιδίως το άρθρο 18 παράγραφος 2 και το άρθρο 20 πρώτο εδάφιο στοιχεία ιγ) και ιε),
         Εκτιμώντας τα ακόλουθα:
         
                     (1)
                  
                  
                     Οι τιμές των παρθένων ελαιολάδων στην ισπανική, την ελληνική και την πορτογαλική αγορά παρέμειναν σταθερά χαμηλές και κοντά στα όρια αναφοράς που καθορίζονται στο άρθρο 1α παράγραφος 1 στοιχείο ζ) του κανονισμού (ΕΕ) αριθ. 1370/2013 του Συμβουλίου (2), επί σειρά μηνών.
                  
               
                     (2)
                  
                  
                     Η προοπτική μιας συνεχόμενης καλής συγκομιδής στην Ένωση, η συσσώρευση αποθεμάτων και οι τρέχουσες αβεβαιότητες στο εξωτερικό εμπόριο δημιουργούν έλλειψη ισορροπίας μεταξύ προσφοράς και ζήτησης, η οποία με τη σειρά της ασκεί πτωτική πίεση επί των τιμών των παρθένων ελαιολάδων και προκαλεί σοβαρή διαταραχή σε μεγάλα τμήματα της αγοράς της Ένωσης.
                  
               
                     (3)
                  
                  
                     Η Ισπανία είναι ο μεγαλύτερος παραγωγός ελαιολάδου της Ένωσης και ασκεί ηγετικό ρόλο στον καθορισμό των τιμών. Ως εκ τούτου, λόγω των ιδιαίτερα υψηλών αποθεμάτων στην Ισπανία, υπάρχει κίνδυνος να παραταθεί και να επιδεινωθεί η σοβαρή διαταραχή της αγοράς της Ένωσης σε ό, τι αφορά τα παρθένα ελαιόλαδα.
                  
               
                     (4)
                  
                  
                     Για να μειωθεί η υφιστάμενη ανισορροπία μεταξύ προσφοράς και ζήτησης και να μετριαστούν οι εν λόγω δυσχερείς συνθήκες της αγοράς, είναι σκόπιμο να χορηγηθεί ενίσχυση στην ιδιωτική αποθεματοποίηση παρθένου ελαιολάδου.
                  
               
                     (5)
                  
                  
                     Ο κατ’ εξουσιοδότηση κανονισμός (ΕΕ) αριθ. 2016/1238 της Επιτροπής (3) και ο εκτελεστικός κανονισμός (ΕΕ) αριθ. 2016/1240 (4), οι οποίοι θεσπίζουν κοινούς κανόνες για την εφαρμογή καθεστώτος ιδιωτικής αποθεματοποίησης, θα πρέπει να εφαρμοστούν στην ενίσχυση για την ιδιωτική αποθεματοποίηση παρθένων ελαιολάδων.
                  
               
                     (6)
                  
                  
                     Το ποσό της εκάστοτε ενίσχυσης θα πρέπει να καθοριστεί με προκήρυξη διαγωνισμού ώστε να είναι δυνατή η εφαρμογή ενός ευέλικτου συστήματος λειτουργίας. Για τον σκοπό αυτό, είναι σκόπιμο να προβλεφθεί σειρά υποπεριόδων διαγωνισμού.
                  
               
                     (7)
                  
                  
                     Για να είναι σε θέση να επωφεληθούν από το παρόν μέτρο, οι επιχειρηματίες θα πρέπει να υποβάλουν μία, κατ’ ανώτατο όριο, προσφορά, ανά κατηγορία παρθένων ελαιολάδων για κάθε υποπερίοδο.
                  
               
                     (8)
                  
                  
                     Για να είναι αποτελεσματική η ενίσχυση για την ιδιωτική αποθεματοποίηση και να έχει πραγματικό αντίκτυπο στην αγορά, η ενίσχυση θα πρέπει να χορηγείται για τα παρθένα ελαιόλαδα χύμα. Δεδομένου ότι, στον τομέα της ελαιοκομίας, συνηθίζεται η αποθεματοποίηση του προϊόντος, θα πρέπει επίσης να γίνονται δεκτές προσφορές για τα παρθένα ελαιόλαδα που έχουν ήδη τεθεί σε αποθεματοποίηση.
                  
               
                     (9)
                  
                  
                     Οι ποσότητες παρθένων ελαιολάδων για τις οποίες χορηγούνται ενισχύσεις για την ιδιωτική αποθεματοποίηση, δεν θα πρέπει να διατίθενται στην αγορά κατά τη διάρκεια μιας ελάχιστης περιόδου αποθεματοποίησης, ώστε να επιτευχθεί πραγματική επίδραση στο ισοζύγιο προσφοράς-ζήτησης του τρέχοντος έτους. Η ελάχιστη περίοδος αποθεματοποίησης θα πρέπει να οριστεί σε 180 ημέρες.
                  
               
                     (10)
                  
                  
                     Για λόγους διοικητικής αποτελεσματικότητας και απλούστευσης, θα πρέπει να είναι επιλέξιμες προσφορές μόνον για ποσότητες τουλάχιστον 50 τόνων.
                  
               
                     (11)
                  
                  
                     Για να αποφευχθεί η ανεξέλεγκτη πτώση των τιμών και να εξασφαλιστεί η ταχεία αντιμετώπιση των δυσχερών συνθηκών της αγοράς καθώς και η αποτελεσματική διαχείριση του εν λόγω μέτρου, ο παρών κανονισμός πρέπει να τεθεί σε ισχύ την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.
                  
               
                     (12)
                  
                  
                     Η επιτροπή για την κοινή οργάνωση των γεωργικών αγορών δεν εξέδωσε γνώμη εντός της προθεσμίας που όρισε ο πρόεδρός της,
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            
               1.   Προκηρύσσεται χωριστή διαδικασία πρόσκλησης υποβολής προσφορών για την ενίσχυση ιδιωτικής αποθεματοποίησης για καθεμία από τις ακόλουθες κατηγορίες παρθένων ελαιολάδων, όπως ορίζεται στο παράρτημα VII μέρος VIII σημείο 1) του κανονισμού (ΕΕ) αριθ. 1308/2013, σύμφωνα με το άρθρο 17 πρώτο εδάφιο στοιχείο β) του εν λόγω κανονισμού:
               
                           α)
                        
                        
                           εξαιρετικό παρθένο ελαιόλαδο·
                        
                     
                           β)
                        
                        
                           παρθένο ελαιόλαδο·
                        
                     
                           γ)
                        
                        
                           μειονεκτικό ελαιόλαδο (λαμπάντε).
                        
                     
            
               2.   Εφαρμόζονται ο κατ’ εξουσιοδότηση κανονισμός (ΕΕ) 2016/1238 και ο εκτελεστικός κανονισμός (ΕΕ) 2016/1240.
            
         
         
            Άρθρο 2
            
               1.   Οι προσφορές υποβάλλονται κατά τις ακόλουθες υποπεριόδους, καθεμία εκ των οποίων λήγει στις 12.00 (ώρα Βρυξελλών):
               
                           α)
                        
                        
                           από τις 21 Νοεμβρίου 2019 έως τις 26 Νοεμβρίου 2019·
                        
                     
                           β)
                        
                        
                           από τις 12 Δεκεμβρίου 2019 έως τις 17 Δεκεμβρίου 2019·
                        
                     
                           γ)
                        
                        
                           από τις 22 Ιανουαρίου 2020 έως τις 27 Ιανουαρίου 2020·
                        
                     
                           δ)
                        
                        
                           από τις 20 Φεβρουαρίου 2020 έως τις 25 Φεβρουαρίου 2020.
                        
                     Εάν η τελευταία ημέρα της υποπεριόδου είναι αργία, η προθεσμία λήγει στις 12.00 π.μ. (ώρα Βρυξελλών) της προηγούμενης εργάσιμης ημέρας.
            
            
               2.   Για κάθε υποπερίοδο, οι επιχειρηματίες υποβάλλουν μία, μόνον, προσφορά για κάθε ένα από τα προϊόντα που αναφέρονται στο άρθρο 1 παράγραφος 1.
            
            
               3.   Η ελάχιστη ποσότητα ανά προσφορά είναι 50 τόνοι.
            
            
               4.   Το ποσό της εγγύησης που αναφέρεται στο άρθρο 40 στοιχείο β) του εκτελεστικού κανονισμού (ΕΕ) αριθ. 2016/1240 είναι 50 EUR ανά τόνο.
            
            
               5.   Η ενίσχυση χορηγείται για τα προϊόντα που αναφέρονται στο άρθρο 1 παράγραφος 1 σε χύμα μορφή.
            
            
               6.   Οι προσφορές μπορούν να υποβάλλονται για προϊόντα που βρίσκονται ήδη σε αποθεματοποίηση.
            
            
               7.   Προσφορές υποβάλλονται μόνον στην Ελλάδα, στην Ισπανία, στη Γαλλία, στην Κροατία, στην Ιταλία, στην Κύπρο, στη Μάλτα, στην Πορτογαλία και στη Σλοβενία.
            
         
         
            Άρθρο 3
            Τα κράτη μέλη κοινοποιούν στην Επιτροπή όλες τις παραδεκτές προσφορές το αργότερο στις 12:00 (ώρα Βρυξελλών), την επομένη της τελευταίας ημέρας κάθε υποπεριόδου υποβολής των προσφορών που αναφέρεται στο άρθρο 2 παράγραφος 1.
         
         
            Άρθρο 4
            Οι συμβάσεις ενίσχυσης για την ιδιωτική αποθεματοποίηση καλύπτουν περίοδο αποθεματοποίησης 180 ημερών.
         
         
            Άρθρο 5
            Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 8 Νοεμβρίου 2019.
            
               
                  Για την Επιτροπή
               
               
                  Ο Πρόεδρος
               
               Jean-Claude JUNCKER
            
         
         
            (1)  ΕΕ L 347 της 20.12.2013, σ. 671.
         
            (2)  Κανονισμός (EE) αριθ. 1370/2013 του Συμβουλίου, της 16ης Δεκεμβρίου 2013, για τη θέσπιση μέτρων σχετικά με τον καθορισμό ορισμένων ενισχύσεων και επιστροφών που συνδέονται με την κοινή οργάνωση των αγορών γεωργικών προϊόντων (ΕΕ L 346 της 20.12.2013, σ. 12).
         
            (3)  Κατ’ εξουσιοδότηση κανονισμός (EE) 2016/1238 της Επιτροπής, της 18ης Μαΐου 2016, για τη συμπλήρωση του κανονισμού (ΕΕ) αριθ. 1308/2013 του Ευρωπαϊκού Κοινοβουλίου και του Συμβουλίου όσον αφορά τη δημόσια παρέμβαση και την ενίσχυση για ιδιωτική αποθεματοποίηση (ΕΕ L 206 της 30.7.2016, σ. 15).
         
            (4)  Εκτελεστικός κανονισμός (ΕΕ) 2016/1240 της Επιτροπής, της 18ης Μαΐου 2016, για τη θέσπιση κανόνων εφαρμογής του κανονισμού (ΕΕ) αριθ. 1308/2013 του Ευρωπαϊκού Κοινοβουλίου και του Συμβουλίου όσον αφορά τη δημόσια παρέμβαση και την ενίσχυση για ιδιωτική αποθεματοποίηση (ΕΕ L 206 της 30.7.2016, σ. 71).